Trapperul Gheboasă, cum este cunoscut Gabriel Gavris, a fost trimis în judecată de procurorii DIICOT pentru deținere de droguri în vederea consumului, scrie Agerpres.
”Prin rechizitoriul din data de 28.05.2024, procurorii D.I.I.C.O.T. – Biroul Teritorial Dâmbovița au dispus trimiterea în judecată în stare de libertate a unui inculpat sub aspectul săvârșirii infracțiunii de deținerea de droguri de risc în vederea consumului propriu.
Din probele administrate în cursul urmăririi penale a rezultat că în seara zilei de 29.02.2024, în timp ce se afla în municipiul București, inculpatul a procurat de la un suspect o cantitate de canabis pe care a deținut-o, fără drept, în vederea consumului propriu, fiind prins în flagrant de către polițiști din cadrul DGPMB- Brigada Rutieră”, au transmis reprezentanții DIICOT, într-un comunicat de presă.
Dosarul se va judeca la Tribunalul București.
Potrivit aceluiași comunicat, ”prin același rechizitoriul s-a dispus disjungerea cauzei și continuarea cercetărilor față de un alt inculpat și un suspect pentru infracțiunea de trafic de droguri de risc, în formă continuată”.
Gheboasă a ajuns în atenția opinie publice în luna august a anului 2023, când a fost amendat de jandarmi pentru folosirea unor versuri vulgare și rasiste în timpul concertului din cadrul Festivalului Untold.
Fiți la curent cu ultimele noutăți. Urmăriți DCNews și pe Google News